钦定古今图书集成/明伦汇编/闺媛典/第210卷 > 陈经理妻何氏
## 钦定古今图书集成/明伦汇编/闺媛典/第210卷 > 陈经理妻何氏

按《沙县志》：何氏名秀女，劝忠坊何龙女也。年十七，归
陈经理。夫貌奇陋，氏事之爱敬甚笃，勤织纴持家，得
舅姑欢。越五年，经理亡，哭声昼夜不绝。或日一食，或
间日不食，期一死以殉。逾年而病，病笃，家人力救之，
稍愈，各制履一双，以谢其救己者。服除，舅姑怜其少，
欲议嫁。氏闻亟告其母曰：“吾已分必死，况今多病，朝
夕未可知，万勿受人聘。”父母因谢其舅姑，其痛切犹
如初丧。再逾期母病，氏告舅姑归宁。入门见母痛哭，
因与母诀，旋腹大痛，促归而绝。